אסף ברטוב

אסף ברטוב (נולד ב-27 בפברואר 1977) הוא יזם חברתי, מתכנת ומתרגם ישראלי. העורך המייסד של "פרויקט בן-יהודה" ופעיל תוכן חופשי.

==ביוגרפיה==
אסף ברטוב נולד וגדל ברעננה, השני מחמשת בניהם של אמיר ברטוב, גזבר עיריית רעננה, וחיה ברטוב, סוכנת ביטוח.

בשנת 1992, בגיל 15 וחצי, עזב את התיכון הישראלי למדעים ולאמנויות בירושלים שבו למד, והחל לעבוד במשרה חלקית בחברת ההיי-טק "מסכי זהב". את בחינות הבגרות השלים באופן עצמאי.

שירת בצה"ל כמדריך נוער. בשנת 2004 נכלא למשך שלושה שבועות לאחר שמטעמי מצפון סירב לשרת בשטחים במסגרת שירות מילואים.

ברטוב למד לתואר ראשון בחוג לספרות כללית ולימודים קלאסיים באוניברסיטת תל אביב. בשנת 2007 לימד באוניברסיטת תל אביב לשון יוונית. מאז הוא מלמד בהתנדבות, יחידים וקבוצות, יוונית עתיקה ולטינית קלאסית.

בין השנים 1999–2011 עבד בחברת שירותי התוכנה "לוג-און", תחילה כמתכנת ומאוחר יותר כארכיטקט תוכנה ויועץ. תכנת ומתכנת בשפות התכנות: C ,C++, Perl ,Ruby ,JavaScript. כותב תוכנה חופשית.

ברטוב עוסק בתרגום. שירים של אלישה סטולינגס, שתרגם מאנגלית, פורסמו בשנת 2017 בכתב העת "הו!".

בשנת 2020 החל לעסוק בהוצאה לאור, כשיזם את הוצאת ״סדרת נמלה״, ששמה לה למטרה להנגיש את הספרות האוקראינית לדוברי העברית. הספר הראשון בסדרה, שאותו גם ערך, הוא "מוסקוביאדה" מאת יוּרי אנדרוּחוֹביץ ובתרגום אנטון פפרני, אשר יצא לאור בהוצאת תשע נשמות, בשיתוף אוריאל קון. 

ב-2017, לאחר שהות בת 6 שנים בארצות הברית, שב להתגורר בישראל. עבר לאוקראינה, שם הכיר את אשתו, בת המקום. התגורר עימה ועם בתם בבירה קייב במשך כמה שנים עד הפלישה הרוסית ב-2022, שבעקבותיה נמלטו לישראל.

==פרויקט בן-יהודה==

בהשראת פרויקט גוטנברג יזם ברטוב בשנת 1999 את "פרויקט בן-יהודה", מיזם תרבותי על טהרת ההתנדבות, אשר פועל באינטרנט ומטרתו לשמר, להנגיש ולחשוף לציבור את הקלאסיקות של הספרות העברית בקלות ובאופן חופשי לשימוש. הפרויקט כולל, בין היתר, שירה, סיפורת, תרגום, עיון ומסות בעברית מימי הביניים ועד ימינו. אתר הפרויקט החל לפעול בשנת 2001, וברטוב מכהן כעורכו הראשי מאז. בשנת 2004 הקים את "העמותה למחשוב ספרות עברית" התומכת בפעילות הפרויקט, ושימש כיושב ראש העמותה עד שנת 2011, ונכון ל-2020 כחבר הוועד המנהל שלה. אביו של אסף, אמיר ברטוב, שנמנה עם מייסדי העמותה, שימש כגזבר העמותה ובעבר גם כחבר בוועד המנהל שלה, ואחותו של אסף, הילה לוי, שימשה עורכת ראשית שותפה. הפרויקט זכה למספר פרסים: בשנים 2005 ו-2009 בתגי "מלאכים ברשת" ובשנת 2014 זכה ברטוב בפרס יגאל אלון "על מעשה מופת חברתי-חלוצי" עבור הקמת הפרויקט והעביר את הפרס לעמותה.

ברטוב כתב את הפרק "אל פרשת דרכים ? פרויקט בן-יהודה, השפה העברית, החינוך והציבור" בספר "לשון רבים : העברית כשפת תרבות", בעריכת יותם בנזימן, שיצא לאור בשנת 2013 בהוצאת מכון ון ליר בירושלים והוצאת הקיבוץ המאוחד.

==מיזמים נוספים==

בשנת 1998 נמנה עם מקימי "העמותה למשחקי תפקידים בישראל" ומילא תפקיד מרכזי בפעילותה בשנותיה הראשונות.

בשנים 2006–2007 ו-2009 היה חבר ועדת הביקורת של עמותת "המקור", הפועלת לקידום תוכנה חופשית וקוד פתוח בישראל. בנוסף, התנדב גם בליבריווקס , מיזם של קריאה והקלטת טקסטים ליצירת ספרי אודיו לרשות הציבור. עם הטקסים שהקריא והקליט נמנה הנוסח העברי של ההכרזה לכל באי עולם בדבר זכויות האדם.

בין השנים 2008–2011 היה בין הפעילים המרכזיים בעמותת ויקימדיה ישראל. שימש כחבר הוועד המנהל של העמותה.

מ-2011 החל החל לעבוד בקרן ויקימדיה כאחראי על קהילות מתפתחות, עבר לארצות הברית והתגורר בעיקר בברקלי שבקליפורניה. במסגרת זו הוא מדריך, חונך, מסייע בהפקת מיזמים ומפשר בקהילות בעיקר באפריקה, הודו, דרום אמריקה, דרום-מזרח אסיה ומזרח אירופה. עד נובמבר 2014 כיהן, בנוסף, גם כמנהל תוכנית המענקים של הקרן.

ברטוב כותב ועורך בויקיפדיה העברית והאנגלית. הוא מרבה לכתוב ערכים על נשים. על מנת ללמוד על הפער המגדרי בוויקיפדיה, מיפה ברטוב את אחוז הערכים על גברים ונשים בוויקיפדיות ב-41 שפות, באמצעות ויקינתונים. מהנתונים שפרסם, המעודכנים ליוני 2016, עולה כי אחוז הערכים על נשים מסך כלל ערכי הביוגרפיות נע בין 12.7 ל-48.8, כאשר בוויקיפדיה העברית האחוז עומד על 16.8, מעט מעל ויקיפדיה האנגלית, בה אחוז הערכים על נשים הוא 16.3.

==קישורים חיצוניים==

* [https://wikimediafoundation.org/profile/asaf-bartov הפרופיל של אסף ברטוב], באתר ויקימדיה 
* [https://www.youtube.com/channel/UCCNXlNoVk03fRmF9UXnb63A ערוץ הווידאו של אסף ברטוב], באתר יוטיוב 
* [http://ijon.livejournal.com הבלוג של אסף ברטוב] ו
* [http://forum2.org/ijon/homer2004/ מבוא להומרוס - דף משאבים לסמינר שהעביר אסף ברטוב], 2004

===כתבות וראיונות===
* דוד רפ, [https://web.archive.org/web/20160323015921/https://news.walla.co.il/item/495914 תאום ישראלי לגוטנברג האמריקאי], 23 בינואר 2004 (דרך ארכיון האינטרנט)
* 
* [https://en.wikinews.org/wiki/Wikinews_interviews_Asaf_Bartov,_Head_of_Wikimedia_Grants_Program_and_Global_South_Partnerships ריאיון עם אסף ברטוב], באתר ויקיחדשות, 16 בדצמבר 2014 
* [http://panda.indiebook.co.il/25/שלוש-שאלות-לאסף-ברטוב שלוש שאלות לאסף ברטוב], באתר אינדיבוק, 10 ביולי 2017
* 
* 

===מפרסומיו===
====מאמרים וטורים====
* [http://www.haayal.co.il/story_14 "יום כיפור שלי"] - על משמעות יום כיפור לציבור החילוני של ימינו, באתר האייל הקורא, 19 בספטמבר 1999
* [http://www.haayal.co.il/story_363 "צפורן ירוק"] - יום השנה ה-100 למותו של אוסקר ויילד, באתר האייל הקורא, 30 בנובמבר 2000
* 
* [http://www.hahem.co.il/friendsofgeorge/?p=4446 המונולוג הפנימי יוצא לחופשי], באתר החברים של ג'ורג', 26 ביוני 2015
* 

====מתרגומיו====
* ג'ון פרי, תרגם מאנגלית: אסף ברטוב, [http://ijon.livejournal.com/228458.html דחיינות מובנית]; בבלוג של אסף ברטוב, 31 באוגוסט 2011
* [https://he.globalvoices.org/2013/08/24/155 קולומביה: שביתת חקלאים ארצית], באתר "קולות גלובליים", 23 באוגוסט 2013
* [https://he.globalvoices.org/2013/08/22/146 מצרים: “ממש הרגשתי כדור חולף מעל כתפי”], באתר "קולות גלובליים", 23 באוגוסט 2013
* 

==הערות שוליים==

קטגוריה:אנשי קרן ויקימדיה
קטגוריה:סרבנים ישראלים
קטגוריה:ויקיפדים ישראלים
קטגוריה:פעילי אינטרנט ישראלים
קטגוריה:יזמים חברתיים ישראלים
קטגוריה:מתרגמים ישראלים
קטגוריה:מייסדי עמותות ישראלים
קטגוריה:מתכנתים ישראלים
קטגוריה:אתאיסטים ישראלים
קטגוריה:פעילי תוכן חופשי ישראלים
קטגוריה:פמיניסטים ישראלים
קטגוריה:פעילי תרבות ישראלים
קטגוריה:בוגרי אוניברסיטת תל אביב
קטגוריה:ישראלים שנולדו ב-1977